b"\n_START_ARTICLE_\nBatalla d'Emporion\n_START_SECTION_\nLa batalla\n_START_PARAGRAPH_\nL'ex\xc3\xa8rcit revoltat que assetjava Emporion, d'uns 40.000 homes, es dissolgu\xc3\xa9 parcialment en la temporada de la sega, moment aprofitat per Marc Porci Cat\xc3\xb3 Censor\xc3\xad per atacar el campament, trobant-se els ex\xc3\xa8rcits a nou o deu milles._NEWLINE_Durant la nit, Cat\xc3\xb3 va prendre la posici\xc3\xb3 m\xc3\xa9s avantatjosa, mantenint una legi\xc3\xb3 de reserva i situant la cavalleria en els extrems de la l\xc3\xadnia i la infanteria en el centre. A primera hora va enviar tres cohorts, que un cop van arribar a la tanca del campament hisp\xc3\xa0 van simular retirar-se, de manera que els ibers els van perseguir en desordre, moment en qu\xc3\xa8 la cavalleria romana va apar\xc3\xa8ixer pel seu flanc dret, per\xc3\xb2 la dreta fou superada i es va retirar, i una part de la infanteria tamb\xc3\xa9, de manera que Cat\xc3\xb3 va haver d'enviar dues cohorts de socors per envoltar als atacants per la dreta. Estant igualada la batalla, al vespre, Cat\xc3\xb3 va haver d'atacar en falca amb tres cohorts, aconseguint la desbandada dels ibers. _NEWLINE_Cat\xc3\xb3 va ordenar formar l'ex\xc3\xa8rcit i va atacar de nit el campament. La legi\xc3\xb3 de refresc va arribar, i els seus hastati i principes es van concentrar en una de les portes del campament, fins que van aconseguir entrar, i en la confusi\xc3\xb3, la resta de la legi\xc3\xb3 va acabar amb els defensors.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nMarc Porci Cat\xc3\xb3 Censor\xc3\xad aconsegu\xc3\xad en pocs dies la pacificaci\xc3\xb3 de tota la faixa costanera, i es dirig\xc3\xad cap a Tarraco, i d'all\xc3\xa0 a la Turdet\xc3\xa0nia en suport de Pl. Manli, i en tornar de l'expedici\xc3\xb3 se li sotmeteren lacetans, suessetans i ausetans. Atac\xc3\xa0 als lacetans, assetjant la seva capital emmurallada, i bargusis, que encara resistien a la seva ciutat de Vergneum. Els romans van ordenar que els ibers esfonsessin les muralles sota pena de ser redu\xc3\xafts a l'esclavitud, i ho feren els oppida dels voltants de l'Ebre. Els poblats de l'interior del que ara \xc3\xa9s Catalunya, desapareixeren definitivament."